ROZHODNUTIE KOMISIE
z 23. februára 2007,
ktorým sa mení a dopĺňa rozhodnutie 2006/805/ES, pokiaľ ide o kontrolné opatrenia týkajúce sa klasického moru ošípaných v Nemecku
[oznámené pod číslom K(2007) 535]
(Text s významom pre EHP)
(2007/137/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (1), a najmä na jej článok 10 ods. 4,
so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (2), a najmä na jej článok 9 ods. 4,
keďže:
(1)
Rozhodnutie Komisie 2006/805/ES z 24. novembra 2006 o opatreniach na ochranu zdravia zvierat v súvislosti s klasickým morom ošípaných v niektorých členských štátoch (3) bolo prijaté ako reakcia na výskyt ohnísk klasického moru ošípaných v niektorých členských štátoch. V uvedenom rozhodnutí sa ustanovujú určité opatrenia na kontrolu nákazy týkajúce sa klasického moru ošípaných v týchto členských štátoch.
(2)
Nemecko informovalo Komisiu, že nákazová situácia v niektorých častiach spolkového štátu Porýnie-Falcko sa značne zlepšila. Opatrenia ustanovené v rozhodnutí 2006/805/ES týkajúce sa týchto oblastí by sa preto už nemali uplatňovať.
(3)
Rozhodnutie 2006/805/ES by sa preto malo zodpovedajúcim spôsobom zmeniť a doplniť.
(4)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2006/805/ES sa nahrádza textom prílohy k tomuto rozhodnutiu.
Článok 2
Toto rozhodnutie je určené členským štátom.
V Bruseli 23. februára 2007